b'\n_START_ARTICLE_\nSir\xc5\xa1\xc4\x8dina\n_START_SECTION_\nRazvrstitev\n_START_PARAGRAPH_\nSir\xc5\xa1\xc4\x8dina spada v dru\xc5\xbeino afroazijskih jezikov, poddru\xc5\xbeino semitskih jezikov, vejo zahodno semitskih jezikov in v skupino aramej\xc5\xa1\xc4\x8dina._NEWLINE_Sir\xc5\xa1\xc4\x8dina se zapisuje s sirsko abecedo.\n_START_SECTION_\nGeografska porazdelitev\n_START_PARAGRAPH_\nSir\xc5\xa1\xc4\x8dina je bila prvotno krajevno nare\xc4\x8dje aramej\xc5\xa1\xc4\x8dine v severni Mezopotamiji. Pred uveljavitvijo arab\xc5\xa1\xc4\x8dine je bila glavni jezik med kr\xc5\xa1\xc4\x8danskimi skupnostmi Bli\xc5\xbenjega vzhoda, osrednje Azije in ju\xc5\xbene Indije. Danes je prvi jezik majhnih in raztresenih skupnosti v Siriji, Tur\xc4\x8diji, Iraku, Iranu in Azerbajd\xc5\xbeanu. Te skupnosti so se s\xc4\x8dasoma selile po Bli\xc5\xbenjem vzhodu, Evropi, Severni, Ju\xc5\xbeni Ameriki in Avstraliji.\n_START_SECTION_\nIzvor\n_START_PARAGRAPH_\nSir\xc5\xa1\xc4\x8dina je bila sprva govorjeno (brez pisave) nare\xc4\x8dje stare aramej\xc5\xa1\xc4\x8dine v severni Mezopotamiji. Prvi dokazi teh nare\xc4\x8dij se ka\xc5\xbeejo v imperialni aramej\xc5\xa1\xc4\x8dini iz 5. stoletja pr. n. \xc5\xa1t. Ko je Aleksander Veliki osvojil Sirijo in Mezopotamijo, so sir\xc5\xa1\xc4\x8dina in ostali aramejski jeziki dobili pisave kot odgovor na helenizem. Ortografijo stare sir\xc5\xa1\xc4\x8dine so izpeljali iz arsasidske aramej\xc5\xa1\xc4\x8dine. Leta 132 pr. n. \xc5\xa1t. so v Edesi ustanovili kraljestvo Osrhoene s sir\xc5\xa1\xc4\x8dino kot uradnim jezikom, zato govorci sir\xc5\xa1\xc4\x8dine Edeso \xc5\xa1e danes \xc5\xa1tejejo za njeno zibelko. Obstaja okoli 80 napisov v stari sir\xc5\xa1\xc4\x8dini iz obdobja prvih treh stoletij na\xc5\xa1ega \xc5\xa1tetja. Najstarej\xc5\xa1i sega v leto 6, najstarej\xc5\xa1i pergament pa je prodajna listina iz leta 243. Vsi ti dokumenti so \xc5\xa1e posvetne narave. Ko je stara sir\xc5\xa1\xc4\x8dina postala uradni jezik, je dobila razmeroma skladno obliko, slog in slovnico, \xc4\x8desar ni mo\xc4\x8d najti v preostalih nare\xc4\x8djih stare vzhodne aramej\xc5\xa1\xc4\x8dine.\n_START_SECTION_\nSodobna sir\xc5\xa1\xc4\x8dina\n_START_PARAGRAPH_\nKlasi\xc4\x8dna sir\xc5\xa1\xc4\x8dina se je skozi \xc4\x8das me\xc5\xa1ala z razli\xc4\x8dnimi krajevnimi nepisanimi nare\xc4\x8dji vzhodne aramej\xc5\xa1\xc4\x8dine. Ti neosirski jeziki samo delno temeljijo na klasi\xc4\x8dni sir\xc5\xa1\xc4\x8dini in se toliko razlikujejo, da je mo\xc4\x8dno ote\xc5\xbeeno sporazumevanje med govorci razli\xc4\x8dnih sodobnih sirskih jezikov. _NEWLINE_Glavni jezik sodobne zahodne sir\xc5\xa1\xc4\x8dine je turojo, gorski jezik Tur Abdina v vzhodni Tur\xc4\x8diji. Soroden jezik mu je mlahso, ki danes velja za izumrlega._NEWLINE_Sodobna vzhodna sir\xc5\xa1\xc4\x8dina ima precej skupnega z judovskimi jeziki vzhodne aramej\xc5\xa1\xc4\x8dine. Ta skupina jezikov, ki se razprostira od Urmijskega jezera do Mosula, je raznolika. Glavna kr\xc5\xa1\xc4\x8danska jezika sta asirska neoaramej\xc5\xa1\xc4\x8dina (s \xc5\xa1tevilnimi nare\xc4\x8dji) in kaldejska neoaramej\xc5\xa1\xc4\x8dina. _NEWLINE_Zaradi regionalnih dogodkov v \xc4\x8dasu zadnjih dveh stoletij se je precej govorcev sodobne sir\xc5\xa1\xc4\x8dine preselilo na jug v Sirijo in Irak, na sever v Gruzijo, Azerbajd\xc5\xbean in Armenijo ter po svetu.'